A Honvédelmi Minisztérium nem árulja el, ki és miért engedélyezte, hogy a magyar hadsereg több vezetője egyenruhában legyen a Fidesz pártalapítványának rendezvényén.

Orbán Viktor miniszterelnök vasárnapi évértékelőjén furcsa vendégek tűntek fel Németh Szilárd mellett. Ott volt a helyszínen, egyenruhát viselve, Korom Ferenc altábornagy, a Magyar Honvédség parancsnoka, helyettese Böröndi Gábor altábornagy és Mihócza Zoltán, a Magyar Honvédelmi Parancsnokság törzsfőnöke, továbbá több más nyugalmazott hadvezető – írja a Népszava.

Orbán a beszédében szólt is hozzájuk, kiderült, ők invitálták a katonákat, akik elfogadták a meghívást. Csakhogy a lap szerint kérdéses, ott lehetettek volna-e egyáltalán egyenruhában. Az 1993-as honvédelmi törvény ugyanis kimondja: katona pártrendezvényen egyenruhát nem viselhet. És bár neve alapján a miniszterelnöki évértékelő kormányrendezvénynek tűnik, valójában nem az: az eseményt ugyanis a Fidesz pártalapítványa, a Polgári Magyarországért Alapítvány rendezi.

A törvény egy pontja úgy fogalmaz, hogy katona a „laktanyán kívüli politikai rendezvényen csak akkor viselhet mundért, ha arra az állományilletékes parancsnok engedélyt ad, illetve ha olyankor a katonai szervezetet hivatalosan képviseli”. De a Honvédelmi Minisztérium a cikk megjelenéséig nem reagált a Népszavának arra a kérdésére, ki és miért engedélyezte, hogy a magyar hadsereg több vezetője egyenruhában vegyen részt az évértékelőn.

(A Népszava ugyanakkor a törvényhelyet rosszul hivatkozza, ugyanis az 1993-as törvényt már 2004-ben hatályon kívül helyezte az akkori új honvédelmi törvény, amelyet azután 2011-ben váltott föl a mégújabb. A katonák közszerepléséről, pártatlanságáról azonban nem is ez a jogszabály, hanem a Honvédek jogállásáról szól 2012. évi CCV. törvény rendelkezik.)

Persze nem csak az a kérdés, hogy engedéllyel vettek-e részt a rendezvényen, hanem az is: miért volt rájuk szüksége Orbán Viktornak.

Fotó: Orbán Viktor / Facebook

A lapnak Ceglédi Zoltán politikai elemző azt mondta, Orbánnak két célja lehetett a mundéros katonák szerepeltetésével. „Folyamatosan figyel a veszélyérzet felkeltésére és fenntartására, ezt a hatást pedig fokozhatja az, ha az ország fenyegetettségéről beszélve a helyszínen hallgatják egyenruhások.”

Szerinte a katonák meghívására magyarázat lehet a miniszterelnöknek a közjogi berendezkedéshez fűződő sajátos viszonya is.

Orbán láthatóan megpróbálja „légiesíteni” a magyar közjogi berendezkedést, összemosni az egyes hatalmi ágakat és különböző szerepeket – mondta.

Frissítés, 14:20

Később a HM válaszolt a Népszavának. A honvédelmi tárca szerint nem pártrendezvény, hanem „kormányzati évértékelő” volt Orbán Viktor miniszterelnök vasárnapi beszéde. A tárca arra nem válaszolt, ki adott engedélyt a tiszteknek, hogy egyenruhában megjelenjenek azon a rendezvényen, amit a Fidesz pártalapítványa szervezett. Ahogy arra a kérdésükre sem reagált a tárca, hogy ilyen alapon a jövőben más „civil” rendezvényen is részt vesznek-e majd katonák mundérban. Netán a „civil találkozókon” való részvételről szóló miniszterelnöki felszólítás után Békemeneten is láthatjuk majd őket menetelni, ha úgy alakul.

A hvg360-nak Lakner Zoltán politikai elemző is beszélt az egyenruhásokról: